„Cei care vin astăzi de peste hotare sunt cei care au deprins gustul libertății, care știu ce înseamnă munca cinstită și demnitatea”, scrie pe Facebook filosoful Mihai Șora, în ziua protestului diasporei. „Ne vedem la Girafă”, adaugă el.

Sursă foto: INQUAM PHOTOS / Octav Ganea

www.digi24.ro vă ține azi la curent cu toate evenimentele legate de protest, atât pe site, cât și pe pagina de Facebook a Digi24, unde puteți vedea transmisiuni LIVE din Piața Victoriei pe tot parcursul zilei.

Citiţi şi: Adevăratul motiv pentru care Dragnea se teme de mitingul diasporei

Mesajul integral al lui Mihai Șora:

„Bună dimineața, copii!

Sper că sunteți voioși și odihniți. Ne așteaptă o zi grea.

M-am gândit deseori la ziua aceasta. Și, de fiecare dată, cu strângere de inimă: oamenii care vin să protesteze împotriva hoției, a corupției ucigașe, oamenii aceștia care trăiesc, chinuiți de dor, departe de casă, sunt, poate, aceiași care au stat odinioară la cozi infernale pe trotuarele ambasadelor noastre, așteptând să voteze. Legea electorală a rămas tot beteagă, de hoți și mârșavi încă n-am scăpat, țara înapoi nu ne-am luat-o, dar unii dintre noi mai stăm în picioare.

Cei care vin astăzi de peste hotare sunt cei care au deprins gustul libertății, care știu ce înseamnă munca cinstită și demnitatea. – Stelele fixe ale oricărui om întreg.

Oamenii aceștia vin acasă pentru că își iubesc țara, pentru că le pasă.

Iar voi – bucureșteni care ați obosit și v-ați pierdut speranța – ar trebui să fiți astăzi în Piață măcar din respect pentru ei, dacă nu din dragoste pentru țara voastră.

P.S. Ne vedem la Girafă (– mamifer cu șira spinării vigilentă și dreaptă)”.